Debate: Regaining our competitive edge - a prosperous EU in a fragmented global economy
Date: WEDNESDAY, 28 FEBRUARY 2024
Speaker: Morten Løkkegaard
Country: Sweden
Language: EN

Konkurrenceevne er tilbage på dagsordenen. Efter flere år, hvor debatten stort set har været fraværende omkring konkurrenceevne, ja så er den tilbage. Konkurrenceevnen er allerøverst på den politiske agenda i EU og i medlemslandene, og det er ikke noget tilfælde. Konkurrenceevnen er nemlig ikke bare et spørgsmål om tørre tal, om virksomheder, om statistik osv. Det er et spørgsmål om, eller er blevet, et spørgsmål om tryghed. Vi er midt i en krig. Verden er blevet et mere utrygt sted, hvor grænser er truede. Der er pres på vores demokratier verden over. Vi har med andre ord ganske enkelt ikke råd til at tage chancer. Vi skal sikre en robust økonomi i Europa. Vi skal skabe den nødvendige tryghed. Det handler om tryghed og om at skabe tryghed gennem stigende velstand og ved at sikre penge til vores borgere, til deres velfærd. Faktisk er det et, synes jeg, grundlæggende politisk løfte til de europæiske borgere, at EU skal sikre vækst og velstand og i dette tilfælde altså også tryghed. Krigen i Ukraine har skabt høje energipriser. Den har skabt inflation, som rammer vore virksomheder. Her skal det europæiske fællesskab derfor være garant for, at vi netop sikrer stigende vækst og velstand, og det kræver bl.a. gode vilkår for det europæiske erhvervsliv. Men vores virksomheder står over for en alvorlig krise. Deres muligheder for at konkurrere globalt er blevet forværret over en årrække. Vi taber terræn til USA. Vi taber terræn til Kina. EU's andel af den globale BNP forventes at skrumpe fra det nuværende 15 ned til 9 i 2050. Alene i år vurderes EU at nå BNP vækst på kun sløje 0,6 %, mens væksten i USA forventes at være mere end tre gange så høj; 2,1%, og Kina buldrer derudaf med en vækst på 4,7 %. Det er åbenlyst, at der er brug for helt akut handling. Fortsætter vi skåltalerne uden at følge op med handling, risikerer vi at miste vores iværksættere og vores virksomheder, der ganske enkelt flygter væk fra det europæiske område. Målet er derfor meget klart: Europa må ikke ende med at blive et frilandsmuseum. Europa skal være et nyt vækstcentrum. Netop derfor præsenterede den liberale gruppe i Parlamentet i går en ti-punktsplan. For mit parti Venstre og for Renew Europe vil det kommende valg være afgørende for EU's konkurrenceevne og derfor denne pjece, hvor vi kommer med ti ideer til, hvordan vi kan styrke konkurrenceevnen. Som frontløber på dagsordenen er det vores mål at gøre økonomier til et centralt tema i den kommende valgkamp. Tiden her tillader jo ikke, at jeg opremser alle disse gode forslag. Nogle af de mest centrale vil jeg dog lige nævne, at vi selvfølgelig fjerner og arbejder konstant på at fjerne bureaukrati, der begrænser vores erhvervsliv. Von der Leyen var jo selv i sin ”state of the Union”-tale inde på, at der skulle gøres noget. Lad os holde Kommissionen fast på det løfte og gerne tilføje mere endnu.  Vi vil satse massivt på øgede investeringer i forskning og udvikling. Det er fuldstændig afgørende, vi ligger lavt i forhold til vores konkurrenter. Og endelig som noget helt konkret, at vi gør meget ud af enforcement, altså håndhævelse. Faktisk ned til et punkt, hvor vi foreslår en håndhævelseskommissær, der kan sikre en ens og fair håndhævelse på tværs af medlemslandene. Det er et stort problem i dag. Så slutteligt, konkurrenceevne handler om at skabe velstand, sikre velfærd og skabe tryghed. Præcis derfor bør økonomi og konkurrenceevne stå allerøverst på dagsordenen, og derfor er det også godt, at vi tager debatten i dag. Jeg ser frem til at høre synspunkterne fra kollegaerne og fra Rådet og fra Kommissionen.